‘Van ver af hoor jy varke skreeu van honger’ | Netwerk24
Deur Alet van der Walt 03 Augustus 2019 16:59
Die geluid van skreeuende varke op ’n plaas by Thaba Nchu buite Bloemfontein was so erg dat sy wou begin huil, sê Charmaine Engelbrecht, ’n inspekteur van die Dierebeskermingsvereniging (DBV) in Bloemfontein.
Engelbrecht sê ’n lid van die gemeenskap het die DBV ingelig dat 14 varke in haglike omstandighede op ’n eiendom in die Rooifontein Trust-gebied aangehou word.
Engelbrecht sê sy het Donderdag gaan ondersoek instel en ’n mens kon die varke van ver af hoor skreeu.
“Toe hulle ons hoor, het hulle begin skreeu in die hoop dat iemand vir hulle kos bring,” vertel sy.
“As ek nie vooraf geweet het dit is varke nie, sou ek nie geweet het watter soort diere ek voor my oë sien nie,” sê Engelbrecht.
“ ’n Mens dink altyd aan varke as groot, vet diere en dit was hartverskeurend om hulle só te sien,” vertel sy.
Die DBV in Bloemfontein het twee verhongerde varke laat uitsit en 12 ander word tans deur ’n veearts behandel nadat hulle by die eienaar gekonfiskeer is. Foto: DBV
Engelbrecht sê twee van die 14 varke was so erg verhonger en verswak dat hulle omgeval het toe hulle probeer opstaan.
Sy sê die varke het elke keer as sy nader gegaan het haar gestorm in die hoop dat sy vir hulle kos gaan gee.
Engelbrecht sê die twee varke wat nie kon opstaan nie, kon skaars asemhaal en is uit hul lyding verlos.
Die ander 12 varke word tans deur ’n veearts behandel.
Sy sê die DBV het ’n klag van wreedheid teenoor diere teen die eienaar van die varke aanhangig gemaak.
Sy sê die varke sal nou versorg word totdat die hof beslis waarheen hulle moet gaan.
Meer oor: Thaba Nchu | Dieremishandeling | Dbv